– Собар дел… Даккхийчех дац. Ма-дарра аьлча, х1ума хьакха езара и дуьйцучарна. Сволачаш! Сутараллица бехаш, вовшех хьоьгуш бехаш бу уьш. Хуур ду-кх, бух ахка бевлча. Шуна-м ас цхьацца кийла бен ца лора, ткъа цара галешца д1акхоьхьу. Веччалгаш санна т1елетта бохку. Б1аьргаш баьлла ма вац со. Шек ма вала хьо, дийцита шайна ма тов. Суна вире дийцинчул башха ца хета. Со 1овдал хетта царна, хета со шайх тера воцу дела. Хийла пхьола дина суна т1ехь кху 1едало. И ворх1е а стигал, ворх1е а латта цхьана кхетахь а, х1ара дуьне юханехьа хьийза долалахь а со суо верг хир ву. Г1арч1ъаьлла хила веза. Кулак, 1едалан мостаг1 ву аьлла, шуна санна, харца ц1е тиллина суна а. Хийла г1аж, мийра лайна ву шуна со… Дика ду, Мамдай. Иштта ярий хьан ц1е? Самагаттаде. Б1аьсте ю йолуш. Дахаро аттача дохур ду шу… Х1инца ма кхуьъу сиха х1ара к1ант эций хьайн истангах топ яй ц1ехьа ц1ингаш бе. Объездчик ю боху цхьа кала-ц1ола ю кхуза кхача мегаш. Шаьшшиъ когаш к1ел хьийзаш ма гайта. Шен кеп хилча кхуза кхочу иза. Шуьгахь т1арий чу доттал ялта гучадалахь а, топ-тур даьккхина чуг1ертар волуш ву шуна. Д1аго, кхин ма 1е, парг1ат хила.